AQShda yana bir o'zbekistonlik IShIDga aloqadorlik aybi bilan hibsda
Nyu-Yorkda 28 yoshli o'zbekistonlik Azizjon Rahmatov "Islomiy davlat" terrorchi guruhiga yordam berishga uringanlikda ayblanmoqda.
AQSh Adliya vazirligiga ko‘ra, Rahmatov “Islomiy davlat”ga qo‘shilmoqchi bo‘lgan shaxslarga Suriyaga borishlari uchun moddiy yordam berishga harakat qilgan. Nyu-Yorkning Bruklin tumanida yashagan o‘zbekistonlik Abdurasul Jo‘raboyev va qozog‘istonlik Ahror Sayidaxmetov “Islomiy davlat” safiga qo‘shilish uchun Suriyaga ketishga harakat qilganlikda ayblanib qo‘lga olingan edi. Tergov jarayonida Azizjon Rahmatovning nomi ham tilga olingan. Agar aybdor deb topilsa, Rahmatov 50 yilgacha ozodlikdan mahrum etilishi mumkin. Rahmatov va undan oldin ushlangan Abror Habibov, Dilhayot Qosimov va Akmal Zokirov Sayidaxmetovga Suriyaga ketishi uchun ko‘maklashgan, deydi tergovchilar. Rahmatov shu maqsadda boshqalardan pul yig'ishga rozi bo'lgan, deyiladi . Hibsga olinganida 19 yoshda bo'lgan Sayidaxmetov 2015-yilning fevralida Nyu-Yorkning Jon Kennedi xalqaro aeroportidan Istanbulga uchib ketish arafasida bo'lgan. Hujjatlarda bayon qilinishicha, Saydaxmetov Turkiya orqali Suriyaga o‘tishni maqsad qilgan. Jo‘raboyev Turkiyaga 2015-yilning mart oyida uchmoqchi bo'lgan va u yerdan Suriyaga o‘tib, jihodchilar safiga qo‘shilishni niyat qilgan. Hali bu shaxslarning birortasi ustidan mahkama jarayoni boshlanmagan.